23 penghuni tinggal sehelai sepinggang
SELANGAU: 23 penghuni sebuah rumah di Kilometer 77 Jalan Sibu-Selangau (sebelum Jambatan Selangau) tinggal sehelai sepinggang selepas kediaman mereka ranap dalam kebakaran tengahari tadi. Ketua Jabatan Bomba dan Penyelamat Malaysia (JBPM) Zon 4 Sibu, Janggan Muling berkata, Balai Bomba dan Penyelamat (BBP) Selangau menerima panggilan 11.53 pagi terus menggerakkan sepasukan lima anggota bersama sebuah jentera ke lokasi kejadian. “Setibanya di lokasi didapati benar berlaku kebakaran melibatkan sebuah rumah jenis separuh kekal dua tingkat yang menempatkan 11 buah bilik. Api pada ketika itu sedang marak membakar keseluruhan rumah tersebut,” jelasnya ketika dihubungi oleh pemberita petang tadi. Katanya, komander operasi telah melakukan ‘size up’ dan seterusnya mengarahkan anggota memadamkan kebakaran dengan menggunakan  dua aliran hos 300 kaki breaching dan tiga pancutan dari arah kanan kiri dan belakang rumah terbabit. “Sumber air diperolehi dari pili bomba berhampiran pada jarak 200 kaki. Pasukan bomba masih menjalankan ovohaul di lokasi, tiada mangsa terperangkap ataupun cedera,” ujarnya. Turut berada di lokasi masing-masing seramai empat orang anggota Polis Diraja Malaysia (PDRM) dan Angkatan Pertahanan Awam Malaysia (APM). 
See author's posts
